

**Δεξίωση του ΚΟΑ στις αθλητικές Ομοσπονδίες**

Ο Κυπριακός Οργανισμός Αθλητισμού δεξιώθηκε τις ηγεσίες των αθλητικών Ομοσπονδιών το βράδυ της Τρίτης 4 Απριλίου 2023, στην αίθουσα VIP του Νέου Γηπέδου Λεμεσού Αλφαμέγα. Ο Πρόεδρος του ΚΟΑ Ανδρέας Μιχαηλίδης καλωσόρισε τους καλεσμένους, μαζί με τον Αντιπρόεδρο Κωστάκη Κουκκουλλή, σύσσωμο το Διοικητικό Συμβούλιο (Έλενα Παπακώστα, Κάλλη Χατζηιωσήφ, Σωτήρης Αδάμου, Ανδρόνικος Ανδρονίκου, Μιχάλης Ιωάννου, Ανδρέας Μυλωνάς, Χρίστος Νεοφύτου) και την Γενική Διευθύντρια Μαίρη Χαραλάμπους Παπαμιλτιάδη.

«Οι Ομοσπονδίες είναι τα παιδιά μας, είναι η οικογένειά μας. Κι απόψε χαιρόμαστε διπλά, γιατί είναι μαζί μας όλη η οικογένεια. Να είστε βέβαιοι πως ο ΚΟΑ είναι δίπλα σας και αγκαλιάζει όλες τις Ομοσπονδίες με την ίδια αγάπη. Αυτό που θέλουμε είναι να βελτιώνετε διαρκώς τις Ομοσπονδίες σας», είπε ο Ανδρέας Μιχαηλίδης, εξηγώντας και την επιλογή του χώρου της δεξίωσης: «Αποφασίσαμε να κάνουμε τη δεξίωση στον χώρο αυτού του διαμαντιού που έφτιαξε η Πολιτεία. Είμαστε περήφανοι, γιατί είναι πραγματικά ένα ποδοσφαιρικό στολίδι».

Ο Αντιπρόεδρος της ΚΕΠΕ Ευθύμιος Πολυδώρου ευχαρίστησε τον ΚΟΑ για τη διαχρονική του στήριξη, οικονομική και ηθική, προς την Κυπριακή Εθνική Παραολυμπιακή Επιτροπή, ενώ ο Πρόεδρος της ΚΟΕ Γιώργος Χρυσοστόμου μίλησε για τη θετική συνεργασία της Κυπριακής Ολυμπιακής Επιτροπής με τον Οργανισμό. Την Υπουργό Παιδείας Αθηνά Μιχαηλίδου εκπροσώπησε ο Στέλιος Θεοφίλου. «Εκπροσωπώ το Υπουργείο Παιδείας, Νεολαίας και Αθλητισμού και να είστε βέβαιοι πως δίνουμε την ίδια βαρύτητα και στα τρία συστατικά του Υπουργείου. Πιστεύουμε ότι ο αθλητισμός μας βρίσκεται σε καλά χέρια», τόνισε.